În noaptea de 10 octombrie, în jurul orei 1:00, Poliţia Capitalei a fost sesizată de către doi tineri, cetăţeni străini, cu privire la faptul că, în timp ce se deplasau cu un taxi, au avut anumite neînţelegeri privind plata aferentă călătoriei, după ce şoferul le-a cerut 400 de lei.

Întrucât cei doi tineri nu au dorit să achite suma solicitată, şoferul ar fi scos un briceag din portiera stânga faţă şi l-ar fi ameninţat pe unul dintre cei doi, fără însă a-l agresa fizic.

Cei doi ar fi achitat suma de 100 lei, după care au coborât din autoturism, taximetristul plecând într-o direcţie necunoscută.

La scurt timp de la primirea sesizării, judiciariştii bucureşteni din cadrul Secţiei 22 Poliţie, l-au identificat pe taximetrist, care a fost reţinut şi urmează să fie prezentat instanţei cu propunere de arestare preventivă.

Cercetările sunt continuate de Poliţia Capitalei.